KOMISIJOS SPRENDIMAS
2008 m. gruodžio 9 d.
leisti Jungtinei Karalystei pasinaudoti Tarybos reglamento (EB) Nr. 40/2008 IIA priedo 8.5 punkto nuostata, susijusia su žvejybos pastangų sutelkimo sistema, apimančia tralerius ir panašius žvejybos laivus, naudojamus žvejybai Šiaurės jūroje ir į vakarus nuo Škotijos
(pranešta dokumentu Nr. C(2008) 7801)
(Tekstas autentiškas tik anglų kalba)
(2008/983/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2008 m. sausio 16 d. Tarybos reglamentą (EB) Nr. 40/2008, nustatantį 2008 metams Bendrijos vandenyse ir Bendrijos laivams vandenyse, kuriuose reikalaujama nustatyti žvejybos apribojimus, taikomas tam tikrų žuvų išteklių ir žuvų išteklių grupių žvejybos galimybes ir susijusias sąlygas (1), ypač į jo IIA priedo 8.7 punkto antrą pastraipą,
atsižvelgdama į Jungtinės Karalystės prašymą,
kadangi:
(1)
Reglamento (EB) Nr. 40/2008 IIA priedo 8 ir 14 punktuose nurodytos didžiausios leidžiamos žvejybos pastangos nustatant didžiausią dienų jūroje, kuriomis tam tikrus žvejybos įrankius turintys Bendrijos laivai, kurių bendras ilgis yra 10 m arba didesnis, gali būti tam tikruose rajonuose nuo Kategato iki Škotijos vakarų, skaičių.
(2)
To priedo 8.5 punkte nustatyta, kad 2008 m. valdymo laikotarpiu valstybė narė gali valdyti jai paskirtas žvejybos pastangas, taikydama kilovatų dienų sistemą. Tokia valdymo sistema leidžia žvejybos laivams skirti didžiausią dienų jūroje skaičių, kuris skiriasi nuo nustatytojo tame priede, su sąlyga, kad atsižvelgiama į bendrą kilovatų dienų skaičių, atitinkantį žvejybos įrankių grupės ir veiklos vykdymo rajono, kuriam tie laivai priskiriami, derinį.
(3)
To priedo 8.6 punkte nurodyta, kad dienos jūroje taip perskirstomos siekiant veiksmingiau pasinaudoti žvejybos galimybėmis arba skatinant žvejybos praktiką, padedančią mažinti išmetamų žuvų kiekį ir žuvų bei žuvų jauniklių mirštamumą dėl žvejybos.
(4)
To priedo 8.7 punkte numatyta, kiek išsamūs turi būti valstybių narių, pageidaujančių gauti Komisijos leidimą įdiegti tokią alternatyvią žvejybos pastangų valdymo sistemą, pateikiami duomenys.
(5)
Jungtinė Karalystė Komisijai pateikė su tokios alternatyvios valdymo sistemos, taikytinos tralus arba daniškus velkamuosius tinklus, kurių tinklinio audeklo akies dydis 70-89 mm arba 100 mm ar daugiau, naudojantiems žvejybos laivams, vykdantiems veiklą Norvegijos jūros, Šiaurės jūros EB vandenyse arba EB vandenyse į vakarus nuo Škotijos (TJTT IIa, IVa-IVc arba VIa zonose), diegimu šioje šalyje susijusius prašymą ir raštus, pažymėtus balandžio 14 d., gegužės 2 d. ir liepos 22 d. datomis, bei elektronines ataskaitas, kurias išsiuntė 2008 m. gegužės, rugpjūčio ir rugsėjo mėn. Prašyme ir ataskaitose pateikta pagal Reglamento (EB) Nr. 40/2008 IIA priedo 8.7 punktą reikalaujama informacija ir duomenys, visų pirma susiję su aptariamosios sistemos taikymo sritimi, planu, skaičiavimais, veikla, stebėsena ir vertinimu.
(6)
Jungtinės Karalystės sistema visų pirma taikoma 867 laivams. 2008 m. valdymo laikotarpiu bendra tų laivų žvejybos pastangų suma - 21 095 690 kilovatų dienų toms įrankių grupėms, kurių tinklinio audeklo akies dydis 70-89 mm ir kurios naudojamos bet kurioje iš minėtų zonų, ir 27 867 735 kilovatų dienos toms įrankių grupėms, kurių tinklinio audeklo akies dydis 100 mm ar daugiau ir kurios naudojamos bet kurioje iš minėtų zonų. Atsižvelgiant į mažesnį dienų jūroje skaičių, suteikiamą įrankių grupėms, kurių tinklinio audeklo akies dydis 100 mm ar daugiau, žvejybos reisams į vakarus nuo Škotijos taikoma tarpinė viršutinė riba, t. y. 24 622 862 kilovatų dienos. Todėl aptariamoji sistema visiškai tenkina Reglamento (EB) Nr. 40/2008 IIA priedo 8.5 punkte numatytas sąlygas.
(7)
Komisija aptariamąją sistemą įvertino ir priėjo prie išvados, kad ši sistema atitinka Reglamento (EB) Nr. 40/2008 IIA priedo 8.6 punkte nustatytus tikslus. Pagal šią sistemą perskirstomos dienos, siekiant veiksmingiau išnaudoti žvejybos galimybes ir paskatinti žvejybos praktiką, padedančią mažinti išmetamų žuvų kiekį ir žuvų bei žuvų jauniklių mirštamumą dėl žvejybos, kaip reikalaujama minėtame punkte. Be to, šioje sistemoje dalyvaujantys laivai įpareigojami taikyti specifines apsaugos priemones. Skirtinguose rajonuose šios priemonės šiek tiek skiriasi savo koncepcija ir reikšme, pagal šias priemones būtų imamasi tokių veiksmų: rajone laikytis draudimo žvejoti, nustatyto nustačius menkių neršto plotus, naudoti didesnius tinklus kvadratinėmis akimis, siekiant padidinti baltamėsių žuvų selektyvumą, dalyvauti selektyvesnių žvejybos įrankių bandymuose ir reiso metu naudoti vieną įrankį, o ne kelis. Šių priemonių poveikis turės būti įvertintas vėliau.
(8)
Vienas iš būdų paskatinti žvejus dalyvauti sistemoje - nuoseklus pastangų paskirstymas, Škotijoje dar vadinamas apsaugos kreditais, palyginti su 2007 m. valdymo laikotarpiu, nepaisant didžiausio dienų jūroje skaičiaus, taikomo Šiaurės jūroje ir į vakarus nuo Škotijos veiklą vykdantiems tralams, sumažinimo 2008 m. valdymo laikotarpiui.
(9)
Todėl 2008 m. valdymo laikotarpiu turėtų būti suteiktas leidimas TJTT IIa, IVa-IVc ir VIa zonų ES vandenyse diegti Jungtinės Karalystės žvejybos pastangų valdymo sistemą, apimančią tralų, daniškų velkamųjų tinklų ir panašių žvejybos įrankių (išskyrus plačiažiočius tralus), kurių tinklinio audeklo akies dydis 70 mm arba daugiau, bet mažiau nei 90 mm, arba 100 mm ar daugiau, žvejybos pastangas, pagal kurią būtų paskirstomos ir stebimos kilovatų dienos,
PRIĖMĖ ŠĮ SPRENDIMĄ:
1 straipsnis
Jungtinei Karalystei suteikiamas leidimas 2008 m. valdymo laikotarpiu TJTT IIa, IVa-IVc ir VIa zonų EB vandenyse diegti 2008 m. balandžio 14 d., gegužės 2 d. ir liepos 22 d. pristatytą žvejybos pastangų valdymo sistemą, apimančią tralų, daniškų velkamųjų tinklų ir panašių žvejybos įrankių (išskyrus plačiažiočius tralus), kurių tinklinio audeklo akies dydis 70 mm arba daugiau, bet mažiau nei 90 mm, arba 100 mm ar daugiau, žvejybos pastangas, pagal kurią būtų paskirstomos ir stebimos kilovatų dienos.
2 straipsnis
Šis sprendimas skirtas Jungtinei Didžiosios Britanijos ir Šiaurės Airijos Karalystei.
Priimta Briuselyje, 2008 m. gruodžio 9 d.